રાજસ્થાનના ઉદયપુર જિલ્લામાં આવેલ જાટોકા ગામમાં રહેતા અને ગામના સરપંચ એવા મૂકેશકુમાર ચતુરભુજ ચૌધરીએ નરોડા પોલીસ સ્ટેશનમાં લૂંટની ફરિયાદ કરી છે. ફરિયાદમાં કરેલા આક્ષેપ પ્રમાણે મૂકેશકુમારને ગામમાં આઇસક્રીમનો પ્લાન નાખવાનો હોવાથી મશીન ખરીદવા માટે ગઇ કાલે સવારે અમદાવાદ આવ્યા હતા. મૂકેશકુમારનો ફુવાનો છોકરો કૃષ્ણનગરમાં રહેતો હોવાથી તેઓ સીધા તેના ઘરે ગયા હતા અને ત્યારબાદ મશીન ખરીદવા માટે ગયા હતા. મોડી રાતે મૂકેશકુમારને પરત રાજસ્થાન જવાનું હોવાથી તે ભાઇનું બાઇક લઇને નરોડા પાટિયા ખાતે લકઝરીની ટિકિટ લેવા માટે ગયા હતા. નરોટા પાટિયા ખાતે આવેલ ગુરુકૃપા ટ્રાવેલ્સની ઓફિસ આગળ બાઇક ઊભું રાખીને સાંઇબાબા ટ્રાવેલ્સની ઓફિસમાં ટિકિટ બુક કરાવવા માટે ગયા હતા. દરમિયાનમાં ટ્રાવેલ્સની દુકાન આગળ એક યુવક બોલાચાલી કરતો હતો જેમાં મૂકેશકુમારે તેની સામે જોયું હતું.